**Задграничното претставништво** или *Претставничко тело* (од 1905 година) е институција на Македонската револуционерна организација во Софија. *ЗП* е создадено на Солунскиот конгрес од 1896 година и како надворешно претставништво на Организацијата егзистирало до 1908 година.

Задачи
------

Негова задача е да одржува контакти со Врховниот комитет и со бугарското општество без да се меша во нивните внатрешни работи, и од нив како и од македонската емиграција да се побара морална и материјална поддршка за македонското националноослободително дело.

Една од главните задачи на ЗП е да застане на патот на надворешните посегања и да се зачува независноста на организацијата .

Дополнително на оваа дејност задграничните претставници биле задолжени да одржуваат врски и со дипломатските странските претставници во Бугарија и да ги информираат за ситуацијата во Македонија и Одринско. Исто така, *ЗП* било задолжено да организира канали за пренесување на оружје, чети и разни други материјали кои биле потребни за кревање на едно востание.

1896-1902
---------

За први задгранични претставници биле назначени Гоце Делчев и Ѓорче Петров. Во Бугарија тие стапиле во добри односи со Врховниот македонски комитет на Борис Сарафов, но влегуваат во судир со новото раководство *ВМОК*, Стојан Михајловски и Иван Цончев.

Во 1898/1899 Гоце Делчев го создава и четничкот институт и редовно испраќа бугарски воени офицери како војводи во внатрешноста на Македонија. Во 1901 година Димитар Стефанов и Туше Делииванов биле избрани за нови задгранични претставници на организацијата во Софија.

1902-1904
---------

Христо Татарчев и Христо Матов по излегувањето од затвор се назначени за задгранични претставници, и тие го создале Благотворителното братство за помош на настраданите во Македонија и Одринско, со што *Задграничното претставништво* започнува да дејствува легално во јавноста.

По одлуката за кревање на Илинденското востание, *ЗП* започнува со препраќање на оружје, координација на револуционерните окрузи и со подготовка на бугарската јавност со востанието.

По задушувањето на востанието Христо Татарчев и Христо Матов учествуваат во прифаќањето на бегалци од Македонија и испраќаат еден мемоар до дипломатските претставници во Бугарија.

1905-1907
---------

Мандатот на Татарчев и Матов како задгранични претставници истекувал на 1 јануари 1905 година по што тие се повлекле од оваа служба.

На Рилскиот конгрес биле избрани Ѓорче Петров, Димитар Стефанов и Петар Поп Арсов за членови на *Задграничното претставништво*, кое со Уставот на ВМОРО било преименувано во *Претставничко тело*.

На Советодавната седница на 23 декември 1906 година во Софија, 23 делегати за задгранични претставници ги избрале Борис Сарафов, Иван Гарванов и Христо Матов. на ВМОРО

Меѓутоа во текот на 1907 година Тодор Паница ги ликвидира Сарафов и Гарванов, и затоа Христо Матов за секретар при задграничното претставништво го поставува Тодор Александров.

Раскол
------

Потврда на задграничните претставници за поставување на Петар Јуруков за војвода во Македонија
Внатрешните поделби и групирањата во спротивни струи во 1907 година на *Реформисти* (предводена од Јане Сандански) и *Конзервативци* (предводена од Христо Матов), се заостриле до тој степен што дошло до меѓусебни вооружени престрелки, и на тој начин до дефинитивен раскол на организацијата во 1908 година.

По Младотурската револуција и воспоставувањето на парламентарното уредување (1908) Организацијата престанала да постои. Двете струи формирале политички партии: *Народна федеративна партија* (Сандански и Димитар Влахов) и *Бугарски конституциони клубови* .

Со Ќустендилскиот конгрес од 1908 година биле поставени основите на идната ВМРО (Автономистичка), а Задграничното претставништво ќе биде дел од структурите на оваа организација сè до 1928 година.

Извори
------

1. 1 2 3  *Д-р, Христо Татарчев, Вътрешна македоно-одринска революционна организация като мит или реалност, Цочо Биљарски и Валентин Китанов, София, 1995*
2. ↑  *Ванчо Ѓорѓиев, Слобода или Смрт, Македонското националноослободително дело во Солунскиот вилает 1893 - 1903 година, Скопје, Институт за историја - Филозофски факултет*
3. ↑  *Цочо Билярски, Валентин Радев, „Д-р Христо Татарчев - Македонския въпрос, България, Балканите и Общността на Народите", Унив. Изд. „Св. Климент Охридски", 1996*
4. ↑  *Слави Славов, „Дейността на временното задгранично представителство на ВМОРО от 1907-1908 г.", МНИ[*мртва врска*]*
5. ↑  История на България - електронно издание, ИК Труд (17 декември 1906 г.)
6. ↑  *Сто години од основањето на ВМРО и 90 години од Илинденското востание, Скопје, МАНУ, Иван Катарџиев, 1994*
7. ↑  *Сто години од формирањето на ВМРО, сто години револуционерна традиција, Скопје, 1993, Сто години ВМРО, златна книга, Скопје, 1993*
8. ↑  *Тюлеков, Димитър,„Конгресите на ВМОРО/ВМРО в историческата съдба на Македония", МНИ Архивирано на 28 април 2010 г.*
9. ↑  *Информация за седмия конгрес на ВМРО*

Галерија
--------

* Гоце ДелчевГоце Делчев
* Ѓорче ПетровЃорче Петров
* Димитар СтефановДимитар Стефанов
* Туше Делииванов Туше Делииванов
* Христо ТатарчевХристо Татарчев
* Христо МатовХристо Матов
* Петар Поп АрсовПетар Поп Арсов
* Печат на задграничното претставништво пред 1912 г.Печат на задграничното претставништво пред 1912 г.